# MUZEJ GRADA ZAGREBA

# ZAGREB, OPATIČKA 20

# BILJEŠKE UZ FINANCIJSKO IZVJEŠĆE ZA

# RAZDOBLJE OD 1. SIJEČNJA DO 31. PROSINCA 2022.GODINE

**DOGAĐANJA U MGZ-U U 2022. GODINI**

* Izložba ***U životu i smrti – crtice iz zajedničkog života Bele i Miroslava Krleže***, autorice više kustosice Vesne Vukelić, bila je otvorena od 7. srpnja 2021. do 9. siječnja 2022. Zadnjeg vikenda izložbe, 8. i 9. siječnja, autorica je održala stručna vodstva izložbom.

Izložba *U životu i smrti – crtice iz zajedničkoga života Bele i Miroslava Krleže* muzeološkim je jezikom „zavirila“ u njihov privatni život iza zatvorenih vrata vile na zagrebačkom Gvozdu, otkrila drugu, intimnu stranu njihovih druženja, putovanja, izleta... Izložba je prikazala njihov život promatran kroz prizmu onoga što o njima znamo iz raznih arhivskih izvora, memoarskih zapisa, znanstvenih radova i novinskih članaka.

Bračni par Krleža svojim javnim djelovanjem obilježio je kulturni i politički život Zagreba, Hrvatske i ondašnje Jugoslavije okupljajući oko sebe mnoge znamenite osobe kulturnoga i političkoga života tadašnjega vremena.

* Izložba ***Vojarna “Maršal Tito” u Zagrebu 1991.***, autora kustosa Juraja Sekule, bila je otvorena u Memorijalnom centru raketiranja Zagreba 1991. / 1995., od 20. prosinca 2021. do 31. svibnja 2022.

Izložbom smo obilježili tridesetu godišnjicu ratne 1991. i odlaska JNA iz vojarne „Maršal Tito“. Ova informativna izložba ujedno je bila najava studijske izložbe o bitci za vojarne u Zagrebu i njegovoj užoj okolici. Pozvali smo građane da svojim donacijama predmeta vezanih za blokadu i oslobađanje vojarni JNA u Zagrebu, obogate zbirku Muzeja grada Zagreba „Zagreb u Domovinskom ratu“. Izložba se sastojala od četiri tematske cjeline, unutar kojih se, fotografijama iz fundusa Muzeja grada Zagreba i fotografijama Vjesnika koje se čuvaju u Hrvatskom državnom arhivu, pratio razvoj odnosa između vojarne „Maršal Tito“ i građana Zagreba.

* Izložba ***Mali predmeti – velike priče*** iz ciklusa *Zagreb in spe*, autorice više kustosice Aleksandre Bugar, bila je otvorena od 30. prosinca 2021. do 22. svibnja 2022.

Arheologija je ugrađena u same temelje Zagreba pa tako i u temelje i suštinu poslanja Muzeja grada Zagreba. Nesumnjivo je značajno obogatila interpretativne potencijale kojima se Grad oslikava i prezentira u svojoj neizmjernoj složenosti. Izložbom „Mali predmeti / Velike priče“, prvom u ciklusu izložbi „Zagreb in spe“, želimo redovno, našoj muzejskoj publici, u vidu manjih arheoloških izložbi, prezentirati različite aspekte života ljudi u prošlosti na prostoru grada Zagreb i njegove okolice. Razumijevanjem prošlosti kroz upoznavanje različitih arheoloških lokacija u gradu, pokušavamo senzibilizirati javnost na potrebu aktivnijeg očuvanja i afirmacije arheološke kulturne baštine na prostoru u kojem živimo.

Zagreb je i grad i prostor i ljudi. Ali i puno više. Grad nastaje, širi se i gradi, obnavlja, kopaju se temelji zgrada, kanali i ceste… A arheolozi pronalaze, interpretiraju i komuniciraju. Svakim novim nalazom mijenjaju se i dopunjuju spoznaje o gradu na brežuljcima Grič i Kaptol, ali i na širem prostoru Grada i njegove okolice. U gotovo svakom dvorištu, ispod popločanih cesta ili asfalta, u parkovima i na livadama, i dalje, na obroncima Medvednice, u dolini rijeke Save, na sve strane… Grad krije još bezbroj tajni. Kad provire iz zemlje, čak i najsitniji ulomci postaju dijelom novih priča koje se polako, ali uporno ugrađuju u tkivo i razumijevanje grada.  O Zagrebu prije nego je to postao poveljama o osnutku. O Zagrebu kao prostoru nenapisanom ili malo poznatom. O Zagrebu tek u ideji, u mislima, o prostoru u nastajanju, u rađanju života. Poput komadića priče popunjavaju jedan mozaik prošlosti  ̶  Zagreb in spe.

Muzej grada Zagreba već niz godina radi na prilagodbi stalnog postava invalidnim osobama, posebice slijepim i slabovidnim osobama. Prepoznat je kao mjesto otvoreno za sve društvene skupine, koji surađuje s različitim udrugama i neprestano potiče dostupnost osobama s invaliditetom. Upravo je iz tih razloga 2020. godine Muzej grada Zagreba postao dio međunarodne muzejske zajednice Come In! I dalje radimo na prilagodbama muzejskih prostora, stalnog postava i povremenih izložbi zahtjevima koje ova zajednica promiče, a svodi se na pet riječi ̶  Muzej je mjesto za sve!

Autorica je, u sklopu programa tijekom zadnja dva tjedna trajanja izložbe, 14. i 22. svibnja održala **besplatna stručna vodstva izložbom**.

* U sklopu izložbe *Mali predmeti – velike priče*, održane su **edukativne** **radionice prapovijesnog nakita** namijenjene svim uzrastima. Vodila ih je arheologinja i kustosica Emina Paćalat.

Izložba *Mali predmeti – velike priče*, prva iz ciklusa *Zagreb in spe* pomoću šest odabranih predmeta posjetiteljima je približila arheološku prošlost Zagreba. Predmeti su odabrani zbog slojevitosti koju u sebi nose i potencijala da ožive priču o prostoru i vremenu i ljudima u vrlo dalekoj prošlosti Zagreba. Jedan od odabranih šest predmeta na izložbi je i brončana fibula iz 1. st. pr. Kr. Fibule su služile kako bi se pričvrstila odjeća. Često su bile jedini ukrasni predmet koji je osoba posjedovala te je svaka fibula posebna na svoj način. Koristeći se primjerima iz prošlosti, polaznici radionica izrađivali su unikatne ukrasne predmete od žice koje će moći nositi kao broš ili ukras za kosu. Radionice su održavane subotom, od 12. veljače do 26. ožujka te 12. i 13. svibnja.

* **Predavanja u sklopu izložbe Mali predmeti – velike priče**:
* u srijedu, 2. ožujka, arheolog, ddr. sc. Mitja Guštin, professor emeritus (Ljubljana, Slovenija), održao je predavanje ***Uzdravlje, braćo!***
* u srijedu, 16. ožujka, arheologinja Mirela Hutinec, ravnateljica Muzeja vučedolske kulture, Vukovar, održala je predavanje ***Terina s Vučedola i najprecizniji datum u svjetskoj prapovijesti***
* u srijedu, 18. svibnja, arheologinja dr. sc. Zrinka Mileusnić, s Univerze na Primorskem, Kopar, održala je predavanje ***Dar s posvetom – priča o kapetanu i tajni njegova broda***
* Gostujuća izložba Hrvatskog školskog muzeja ***Biseri Školskog – 120 godina Hrvatskoga školskog muzeja*** bila je otvorena od 16. prosinca 2021. do 13. veljače 2022.

Hrvatski školski muzej ovom je izložbom predstavio mali izbor iz svoga bogatoga fundusa, koji obuhvaća oko 90 000 jedinica građe raspoređenih u 12 muzejskih zbirki. Ujedno je podsjetio na važnost čuvanja školske i povijesno-pedagoške baštine i na njezine potencijale na području istraživanja i prezentacije hrvatske kulture u najširem smislu.

* U sklopu gostujuće izložbe *Biseri Školskog – 120 godina Hrvatskoga školskog muzeja*, od 1. do 10. veljače (utorkom i četvrtkom), održane su **radionice Hrvatskog školskog muzeja** ***Pišemo krasopisom*** i ***Čarolija quilinga***.

U radionici *Pišemo krasopisom* korisnici su usvajali osnove krasopisa te radili na pripremljenom nastavnom listiću pod budnim okom “stroge” učiteljice iz 19. stoljeća. Učenici su pisali perom i tintom uz obavezno odijevanje prigodne školske odjeće iz vremena nekadašnje pučke škole. Učili su pravilno sjedenje, pravilno držanje pera te, neposredno, odlike lijepoga vladanja.

*Quilling* je tehnika savijanja papira (filigran od papira), kojom nastaju različiti papirnati ukrasi, koji spojeni sačinjavaju prava mala (ili velika) umjetnička djela. U 19. stoljeću u nižoj pučkoj školi djevojčice su pohađale nastavni predmet ženski ručni rad. Osim što su vezle, tkale i čipkale, izrađivale su i likovne predloške crtajući ili pak stvarajući ih od različitih materijala, među ostalim i od papira. Ovom zanimljivom i jednostavnom tehnikom u muzejskoj likovnoj radionici stvaramo mala umjetnička djela: čestitke za blagdane, uskrsna jaja, božićne kuglice, naslovne stranice bilježnica i štošta drugo. Igra papirom potiče strpljivost, urednost i osjećaj za lijepo.

* **U petak, 21. siječnja, održano je predstavljanje projekta** **ZagrebNet – portal zbirki fotografija Muzeja grada Zagreba i platforma za digitalno pripovijedanje**

<http://zagrebnet.mgz.hr/hr>

ZagrebNet je portal koji korisnicima nudi pregled i pretraživanje digitaliziranih povijesnih fotografija Zagreba. Fotografije koje objavljujemo dio su fotografskih zbirki Muzeja grada Zagreba. Predmeti u muzejskim zbirkama izvori su informacija i sadrže mnoge „priče“. Stoga uz fotografije i osnovne podatke, donosimo i s njima povezane priče.

Ovim projektom omogućavamo samostalno i jednostavno pretraživanje fotografija iz fotografskih zbirki te novi uvid u prošlost grada. Vjerujemo da su objavljene fotografije izvor informacija za istraživače, studente, učenike i sve koji usavršavaju svoje znanje kroz život. Ljubiteljima stare fotografije želimo da uživaju i stvaraju nove uspomene, a kreativcima da pronađu ideje za nove projekte.

Cilj projekta ZagrebNet je predstaviti kulturnu baštinu Zagreba, ponovno otkrivajući vizualni identitet njegovih ulica, trgova, zgrada, ljudi i događaja. Cilj je, također, ovaj portal kontinuirano razvijati te stoga sve posjetitelje ZagrebNeta pozivamo da ispune anketu (objavljenu na Portalu) ili da svoje komentare pošalju e-mailom (na adresu [zagrebnet@mgz.hr](mailto:zagrebnet@mgz.hr)). Uključivanjem korisnika, naših sugrađana, u razvoj Portala, ZagrebNet postaje naš zajednički portal.

* U petak, 28. siječnja, petnaestu godinu zaredom, Muzej grada Zagreba sudjelovao je u ***Noći muzeja***, koja se ove godine, zbog pandemije korona virusa, održavala u digitalnom obliku. Program Muzeja stoga smo prilagodili aktualnoj situaciji, te kao i svake godine, našoj najširoj publici, posjetiteljima i pratiteljima nudi zanimljive online sadržaje:

**Projekt Zagrebački kvartovi 2009. – 2021. – online**

Izložbeno-istraživački projekt “**Zagrebački kvartovi”** Muzeja grada Zagreba, autora i voditelja Kristiana Strukića, koji je započeo 2009. godine, nakon 12 godina trajanja, u zamišljenom ciklusu završio je 2021. godine, no projekt je zaživio u digitalnom obliku.

Aktivnosti realizirane u sklopu Projekta – ulične, studijske i tematske izložbe te druga događanja i popratne publikacije – sažeti su te predstavljeni dokumentarnom građom i izborom sadržaja na zasebnoj web-stranici, u virtualnom prostoru/muzeju  [www.zagrebkvartovi.hr](http://www.zagrebkvartovi.hr/)

**Kvartovske priče – pogled iznutra**

Na portalu se nalazi i virtualna izložba Kvartovske priče – pogled iznutra objavljena u rujnu 2021. godine. Kao i ostale izložbe unutar Projekta, i ovu autorski potpisuje Kristian Strukić.

<http://zagrebkvartovi.hr/virtualna-izlozba/>

Ova virtualna izložba podsjeća nas na važan dio projekta Zagrebački kvartovi,a to su Kvartovske priče – audiozapisi sjećanja na zagrebačku svakodnevicu druge polovine 20. stoljeća, ali i ranije.

Riječ je o istraživanju usmene povijesti (engl. oral history) Muzeja grada Zagreba unutar kojega je prikupljeno sjećanja stotinjak ljudi, s više od pedeset sati snimljenog sadržaja. **Za potrebe virtualne izložbe napravili smo izbor kraćih segmenata nekoliko desetaka priča.**

**Projekt** **ZagrebNet – portal zbirki fotografija Muzeja grada Zagreba i platforma za digitalno pripovijedanje**

(opis projekta na početku ove stranice)

**Krtica Talpa istražuje Muzej grada Zagreba** Slikovnica *Krtica Talpa istražuje Muzej grada Zagreba* cjelovito je edukativno djelo primjereno integriranom poučavanju djece predškolske i mlađe školske dobi, ali i omogućuje percepciju važnosti inkluzije osoba oštećena vida svim dionicima sustava odgoja i obrazovanja.

Slikovnicu odlikuje uvažavanje različitosti i potreba drugih, stvaranje prijateljstava s „djevojčicama i dječacima koji slabo vide ili uopće ne vide, ili se ne mogu kretati bez invalidskih kolica“. Talpa djecu upoznaje s načinima i mogućnostima prilagođenoga kretanja kroz Muzej, ističući pritom važnost učenja čitanjem (Brailleovim pismom), dodirivanjem i istraživanjem. Družeći se s Talpom, djeca upoznaju npr. Zlatnu bulu Bele IV., grb grada Zagreba iz 1492. godine, povijest zagrebačke katedrale, profesora Baltazara, izumitelja Slavoljuba Penkalu, Hrvatsko narodno kazalište, reljefni crtež bana Josipa Jelačića, Markovu crkvu…

Pripremili smo i online izdanje slikovnice, s dodanom audio komponentom, kako bi i slijepa i slabovidna djeca mogla uživati u istraživanju Muzeja u društvu krtice Talpe

<https://drive.google.com/drive/folders/1Dnszi1TA6TBCy66Y5DAixoOLsM5dICuT>

**Online radionica Krasopis lijepo pismo**

U sklopu u MGZ-u tada aktualne, gostujuće izložbe ***Biseri Školskog muzeja*–*120 godina Hrvatskoga školskog muzeja***, u Noći muzeja predstavili smo online radionicu Hrvatskog školskog muzeja Krasopis lijepo pismo. Nastala uz istoimenu izložbu ovog muzeja, radionica predstavlja ulogu i značenje krasopisa kao nastavnog predmeta i školskog pisma u povijesti hrvatskog školstva te prezentira građu iz zbirki Hrvatskog školskog muzeja.

<https://www.youtube.com/watch?v=wOMPzyEafh0>

* **Kako bismo proslavili blagdan Valentinova i običaja darivanja licitarskih srca osobama koje volite, u nedjelju, 13. veljače, u Muzeju grada Zagreba održali smo radionicu izrade licitara. Radionica je bila namijenjena svim urastima, a** sudionici suisprobali i naučili cijeli proces nastanka licitara, od izrade tijesta do njegovog ukrašavanja. Svoj licitarski rad ponijeli su kući i poklonili dragoj osobi. **Radionicu je** vodila Nina Jecić, vlasnica licitarskog obrta u Zagrebu, Licitar d.o.o.
* U srijedu, 16. veljače u MGZ-u je **predstavljena monografija Zagreb / Grad. Ljudi. Život.** autorice Željke Kolveshi, muzejske savjetnice MGZ-a u mirovini.

Monografiji je prethodila velika, istoimena izložba, održana u Muzeju grada Zagreba u ljeto i jesen 2019. godine.

Kao što je pri predstavljanju istaknula viša kustosica Antonija Škrtić, monografija je rezultat strpljivog i dugotrajnog interdisciplinarnog istraživačkog rada autorice posvećene traganju za autentičnim slikama grada.

Čitajući kratke, ali iscrpne tekstove opremljene bilješkama s podatcima o izvorima, koji informiraju i objašnjavaju okolnosti nastanka pojedinog izloška, način na koji je dospio u muzej, kontekst unutar kojeg je predmet funkcionirao kao dio svakodnevnice prije muzealiziranja; čitatelj saznaje brojne nepoznate detalje iz života samih izložaka, poznatih i manje poznatih Zagrepčana koji su im bili vlasnici, naručitelji, modeli ili sami autori, omogućeno mu je razumijevanje i upoznavanje mreže osobnih odnosa, društvenih veza i dodira stanovnika Zagreba.

Zagreb u čitateljevim očima poprima dojmljivu i poticajnu višedimenzionalnost, Zagreb jest živ, izazovan, vrijedan poštovanja i samosvijesti svojih stanovnika. Katalog izložbe tj. monografija dokaz je da je usprkos zaboravu, lomovima, zastojima i cezurama strpljivim muzejskim radom s puno pažnje i posvećenosti svakom sačuvanom detalju pa i marginaliji moguće rekonstruirati život grada i njegovih stanovnika te ih kao dragocjenu poputninu prenijeti u srca suvremenih generacija.

Recenzenti monografije su dr. sc. Marina Bregovac Pisk, muzejska savjetnica u mirovini i pokojni muzealac i kustos Nikola Albaneže.

* U partnerstvu Muzeja grada Zagreba i Centra za kulturu i informacije Maksimir i u suradnji sa zagrebačkim osnovnim školama, u MGZ-u je od 25. veljače do 6. ožujka bila **otvorena izložba iz ciklusa *Maske***. S obzirom na činjenicu da smo gotovo dvije godine živjeli pod maskama i u svojevrsnom strahu izazvanom potresom i pandemijom, ovogodišnja tema fašničkih maski bila je ***Strah***. Izložbi su prethodile **radionice fašničkih maski** namijenjene osnovnoškolskom uzrastu, održane od 22. do 24. veljače 2022. (utorak – četvrtak), uz vodstvo muzejske pedagoginje Marije Sabolić.
* Povodom obilježavanja Dana žena, u utorak, 8. ožujka, u MGZ-u je održano predavanje dr. sc. Katarine Horvat ***Kućne pomoćnice krajem 19. i početkom 20. stoljeća u Zagrebu***.

Predavanje je prikazalo svakodnevicu i život malog čovjeka, u ovom slučaju kućnih sluškinja ili slugu, istraživanjem radnih, socijalnih, ekonomskih, zdravstvenih i drugih okolnosti života kućne posluge u Zagrebu u razdoblju kraja 19. i početka 20. stoljeća.

* Muzej grada Zagreba sudjelovao je u ***Festivalu svjetla*** ***Zagreb*** koji se, u organizaciji Turističke zajednice grada Zagreba, održavao od 16. do 20. ožujka. U velikom dvorištu MGZ-a bila je postavljena vizualno – glazbena atrakcija *Glazbena kutija*, s proslavljenim hrvatskim opernim divama i svjetlosnim projekcijama na razigranu haljinu postavljenu u središtu instalacije. Posjetitelji su istovremeno uživali promatrajući zanimljive svjetlosne projekcije i slušali originalne arije u izvedbi Zinke Kunc Milanov, Ljiljane Molnar Talajić, Sene Srebrenke Jurinac, Dragice Carle Martinis. Uz pomoć 3D mappinga zakoračili su u svijet njihovnih opernih interpretacija izvedenih na svjetskim pozornicama. Festival svjetla ove je godine ponovo održan nakon dvogodišnje stanke (2020. i 2021. godine) zbog pandemije virusa Covid-19. Muzej grada Zagreba u projektu je sudjelovao i 2018. te 2019.godine.
* Od 17. ožujka do 3. travnja, u MGZ-u je održana izložba ***Od skice do kostima***. Izloženi su odabrani radovi (skice, oglavlja, maske, kostimi, instalacije i fotografije) studenata kostimografije i mode iz Hrvatske, Srbije i Slovenije. Radovi su nastali u sklopu više projekata realiziranih u razdoblu od 2019. do 2021. godine: međunarodnih EDU radionica kostimografije i mode, završnih i diplomskih radova te u sklopu projekta KUKCI, BIEN21 – Kranj, Slovenija.

**Autorice izložbe – odabir radova i postav:** doc. dr. art. Ivana Bakal i Đurđica Kocijančić, mag. ing.

* U povodu obilježavanja druge obljetnice potresa u Zagrebu koji se dogodio 22. ožujka 2020., Muzej grada Zagreba je u suradnji s Geofizičkim odsjekom PMF-a, Sveučilište u Zagrebu, 22. ožujka 2022., s početkom u 10 sati, organizirao stručni skup i prigodnu izložbu ***ZG 22.3.2020: od magnitude do intenziteta***.

Na skupu su održana sljedeća izlaganja:

prof. dr. sc. Marijan Herak, Geofizički odsjek PMF-a, Sveučilište u Zagrebu: **Koji je potres u Zagrebu bio najjači u posljednjih 140 godina?**

dr. sc. Marija Mustać, Geofizički odsjek PMF-a, Sveučilište u Zagrebu: **Komunikacija seizmologa s građanima putem društvenih mreža tijekom serije potresa kod Zagreba – informiranje, edukacija i interakcija**

doc. dr. sc. Josip Atalić, dipl. ing. građ., Građevinski fakultet, Sveučilište u Zagrebu:  
**Inženjerska znanja u reakciji nakon potresa**

Siniša Jembrih, Zapovjednik JVP Zagreb, Savska 1: **Vatrogasne intervencije neposredno nakon potresa u Zagrebu**

prof. dr. sc. Dragan Damjanović, Filozofski fakultet, Sveučilište u Zagrebu: **Obnova Zagreba nakon potresa 1880. i 2020. – sličnosti i razlike**

Boris Mašić, muzejski savjetnik, Muzej grada Zagreba: **O potresu kroz arheološku vizuru**

Vesna Vukelić Horvatić, kustosica, Muzej grada Zagreba: **Potresene zbirke**

prof. dr. sc. Dubravka Miljković, Učiteljski fakultet, Sveučilište u Zagrebu: **Stalno neki … potres (Humor u doba krize)**

**Istoimena prigodna izložba** pratila je tematsku dinamiku stručnog skupa, a autorice, Milena Bušić i Iva Vrkić, koncipirale su je u tri manje cjeline. Prva cjelina, slikovito nazvana *Magnituda*, prikazuje stručni pogled – tek jedan djelić seizmologije. Druga cjelina, *Intenzitet*, donosi odjeke zagrebačkog potresa u medijskim objavama, videozapisima, objavama na društvenim mrežama i objavljenim publikacijama. Izložba je donijela i kratko prisjećanje na Veliki potres koji je pogodio Zagreb 9. studenoga 1880.

Posjetitelji su izložbu mogli pogledati od 22. ožujka do 17. travnja 2022.

Ovim događanjima obilježili smo drugu obljetnicu potresa koji je Zagreb zadesio u ožujku 2020., ali i najavljujemo veliku izložbu ***ZG POTRES. HALO 193***, koju ćemo u MGZ-u realizirati u listopadu ove godine. Izložbu pripremamo u suradnji s Javnom vatrogasnom postrojbom Zagreb, a autorica koncepcije je kustosica Iva Kranjec.

* U nedjelju, 10. travnja, u MGZ-u je održana **radionica Ususret Uskrsu -** radionica izrade pisanica tradicijskom tehnikom struganja i nanošenja voska na obojena jaja te izrade proljetnica od krep papira. Radionica je bila namijenjena svim uzrastima, a vodile su je predstavnice Kulturno-umjetničke udruge *Magda i Luisa* iz Madžareva, Hrvatsko zagorje.
* Nakon što je od 1. srpnja do 10. listopada prošle godine bila otvorena u MGZ-u, izložba ***Dodirom do umjetnosti - Mladen Mikulin*** na svjetski je dan umjetnost, 15. travnja 2022., otvorena u Opatiji, u galeriji Juraj Šporer. Izložbu pod pokroviteljstvom Grada Opatije zajednički su organizirali Muzeja grada Zagreba i Festival Opatija.

Izložba Dodirom do umjetnosti podjednako je umjetnička i inkluzivna, namijenjena i prilagođena svim posjetiteljima, pa tako i osobama s invaliditetom, s naglaskom na osobe oštećenog vida i sluha. Budući da slijepe i slabovidne osobe svijet oko sebe, pa tako i umjetnost, doživljavaju taktilno, posjetitelji su svaku izloženu skulpturu mogli dodirnuti – izložba ih je na to zapravo poticala.

Postoji više razloga zašto je ova izložba bila postavljena u Muzeju grada Zagreba. Prvi je dugogodišnja suradnja s autorom skulptura, akademskim kiparom Mladenom Mikulinom, profesorom na Akademiji primijenjenih umjetnosti u Rijeci, na projektu Muzeja grada Zagreba Info taktilne točke – prilagodba muzeja slijepim i slabovidnim osobama. Drugi je razlog taj što je Muzej grada Zagreba, kao trenutno jedini muzeju u gradu Zagrebu i u Hrvatskoj sa svojim stalnim postavom 2020. godine pridružen Europskoj mreži muzeja – Come-In. Prepoznali su naš Muzej kao mjesto otvoreno za sve društvene skupine bez obzira na mogućnosti, te kao kulturnu ustanovu koja permanentno potiče dostupnost osobama s invaliditetom. Treći, a možda i najvažniji razlog je ljepota umjetničkih djela i priča koje su povezane s njima.

Uz skulpture glazbenika Jima Morrisona, glazbenog kritičara Darka Glavana, glumaca Ene Begović i Zvomira Črnka, sportaša Vilka Severa i Snježane Ušić, generala Janka Bobetka, novinara Siniše Glavaševića, književnika Marka Marulića, Dragutina Tadijanovića i Miroslava Krleže, kardinala Alojzija Stepinca, fra Grge Martića, predsjednika RH Franje Tuđmana i gradonačelnika Zagreba Većeslava Holjevca, za opatijski su postav odabrane još dvije biste  ̶  Hermana Dalmatina, važnog hrvatskog znanstvenika 12. stoljeća, originalno postavljena ispred Pazinskog kolegija te Otta von Habsburga, posljednjeg prijestolonasljednika Austro-Ugarske monarhije.

Izložba je bila otvorena do 8. svibnja 2022.

* Od 19. travnja do 1. lipnja, Muzej grada Zagreba sudjeluje u **27. EMA-i (Edukativnoj muzejskoj akciji** u organizaciji Hrvatskog muzejskog društva. Ovogodišnja EMA nosi naziv ***Ples.***  Muzej grada Zagreba Akciji se pridružuje svojim edukativnim programom **Potpiši me za jedan valčik!**

Plesne radionice Potpiši me za jedan valčik! sastojale su se od dva dijela. U prvom dijelu polaznici su saznali kako se u Zagrebu plesalo u prošlosti, a potom su, uz plesne pedagoginje iz udruge Pokret, otplesali jednostavnu koreografiju na prekrasan valcer. Radionice su bile namijenjene djeci osnovnoškolskog uzrasta.

Program za vrijeme trajanja 27. Edukativne muzejske akcije bio je besplatan.

* Povodom **27. obljetnice raketiranja Zagreba**, u ponedjeljak, 2. svibnja, Memorijalni centar raketiranja Zagreba 1991. / 1995. bio je otvoren za posjetitelje od 10 do 18 sati. (Centar je inače otvoren utorkom, četvrtkom i subotom, od 10 do 18 sati)
* Gostujuća izložba Hrvatskog školskog muzeja **Školski muzej iz snova** u MGZ-u je bila otvorena od 17. svibnja do 5. lipnja 2022.

Zbog potresa u Zagrebu 22. ožujka 2020., Hrvatski školski muzej prisilno je zatvorio svoja vrata nakon gotovo 120 godina neprekidna rada. Zbog nastalih oštećenja Muzej trenutno nije moguće posjetiti, no to HŠM ne sprječava da promišlja o svojoj budućnosti i „novom“ Školskom muzeju.

Kako djeca zamišljaju Školski muzej u budućnosti? Što bi željeli vidjeti u novom stalnom postavu? Koliko i kakvih učionica-radionica bi željeli imati u novom Školskom muzeju? Sva ova pitanja HŠM je postavio djeci putem likovnog natječaja koji su organizirali u sklopu svoga sudjelovanja na ovogodišnjoj, 27. Edukativnoj muzejskoj akciji Sekcije za muzejsku pedagogiju i kulturnu akciju Hrvatskog muzejskog društva. Kakvu budućnost Školskom muzeju priželjkuju budući mali kustosi otkrila je izložba dječjih likovnih radova *Školski muzej iz snova*.

* Na **Međunarodni dan muzeja**, u srijedu, 18. svibnja, uz razgled stalnog postava i izložbe Zagreb in spe / Mali predmeti – velike priče, posjetitelji MGZ-a mogli su sudjelovati i u sljedećim programima:
* **radionica Potpiši me za jedan valčik!, u 10.30 sati, u predvorju Muzeja**
* **stručno, autorsko vodstvo izložbom** **Mali predmeti – velike priče, u 12 sati**
* **stručno predavanje Dar s posvetom – priča o kapetanu i tajni njegova broda**, **u** **13 sati**  
  Stručno predavanje arheologinje dr. sc. Zrinke Mileusnić, s Univerze na Primorskem, Kopar.  
  Predavanje je vezano uz aktivnosti uz izložbu Zagreb in spe / Mali predmeti – velike priče

Na Međunarodni dan muzeja, ulaz u Muzej grada Zagreba i sudjelovanje u svim programima za sve su posjetitelje bili besplatni.

* U utorak, 31. svibnja, na **Dan grada Zagreba**, u dvorištu Muzeja održan je koncert za naše najmlađe posjetitelje ***Kišni razdraganci***, u izvedbi Ivanke i Mrleta.

Na Dan grada Zagreba, ulaz u Muzej za sve je posjetitelje bio besplatan.

Od 7. do 19. lipnja, u organizaciji Osnovne škola Trnjanska i Muzeja grada Zagreba, u MGZ-u je bila otvorena izložba ***Život uz rijeku Savu***.

Izložba je rezultat istoimenog likovnog natječaja koji se prvi puta održao 2013., a nekoliko godina poslije proširio se i izvan granica Republike Hrvatske. Natječaj je pokazao kakav odnos prema Savi imaju naša djeca, budući vizionari i donositelji za grad važnih odluka. Potaknuli smo dječje kritičko i stvaralačko izražavanje te ujedno saznali koliko naši učenici doista žive uz rijeku Savu.

Ove godine tema Natječaja bila je ZNAMENITOST grada ili mjesta kroz koji Sava protječe, a propisana tehnika bile su tempere.

* U srijedu, 8. lipnja, u MGZ-u je održano SACHE lokalno događanje ***Visoke tehnologije & inovativni financijski instrumenti kao kreatori pozitivne transformacije kulturne baštine***.

Događaj je organizirao Zagrebački inovacijski centar u suradnji s Muzejom grada Zagreba u sklopu EU projekta SACHE. Na događaju su predstavljeni primjeri dobre prakse digitalizacije kulturne baštine, projektne ideje nastale u okviru SACHE Matchmaking radionice, kao i inovativni načini financiranja istih. Sudionici su saznali kako tehnologije u današnje vrijeme, više nego ikad, daju mogućnost pristupa kulturi.

Projekt SACHE ima za cilj proširiti i osnažiti ulogu lokacija, simbola i vrijednosti kulturne baštine putem njihove transformacije u Pametne akceleratore kreativnog poduzetništva u kulturnoj baštini (Smart Accelerators of Creative Heritage Entrepreneurship) kroz razvoj srednjoeuropskog modela. Projekt će stvoriti mogućnosti da projektni partneri i njihovi dionici ojačaju transnacionalnu suradnju na više projekata kako bi se potaknule nove ideje kroz aktivnosti suradnje. Projekt SACHE sufinanciran je kroz Europski fond za regionalni razvoj u okviru programa Interreg CENTRAL EUROPE. Zagrebački inovacijski centar d.o.o. partner je u projektu, dok je vodeći partner Chamber of Commerce, Industry, Craft and Agriculture of Venice Rovigo iz Italije.

Program događanja, uz pozdravni govor v. d. ravnateljice MGZ-a, Marine Perice Krapljanov, uključivao je:

SACHE matchmaking / rezultati radionice: Virtualni vremeplov kroz prošlost grada (izlaganje Ivane Čuljak, MGZ)

SACHE matchmaking / rezultai radionice: Baština na dlanu (izlaganje Nataše Raus, Gradski ured za kulturu, međugradsku i međunarodnu suradnju i civilno društvo

Financiranje baštine – inovativni financijski instrumenti (izlaganje Daniele A. Jelinčić, IRMO)

Digitalni alati u svrhu promidžbe kulturne baštine (izlaganje Nevena Roginića, Virtualne tehnologije)

Tematsko vodstvo / Muzej grada Zagreba i samostan Klarisa (vodstvo: Ivana Čuljak)

* U ponedjeljak, 4. srpnja 2022., u atriju Muzeja za umjetnost i obrt, Društvo povjesničara umjetnosti Hrvatske održalo je svečanu dodjelu Nagrade DPUH-a (zbog epidemioloških mjera svečana dodjela nije održana prošle godine).

Predsjednik Društva, profesor Zvonko Maković, Godišnju nagradu DPUH-a za izložbu [***Stadion Maksimir – sportska arhitektura Vladimira Turine***](http://www.mgz.hr/hr/izlozbe/povremene-izlozbe/stadion-maksimir-%5bsportska-arhitektura-vladimira-turine%5d,1589.html) uručio je autorici, dr. sc. Heli Vukadin Doronjga. Dodjeli je prisustvovala i ravnateljica MGZ-a, dr. sc. Aleksandra Berberih Slana.

Ovo je drugo veliko priznanje autorici, ali i cijelom Muzeju grada Zagreba, za realizaciju ove izložbe. Podsjećamo, izložba je nagrađena i Godišnjom nagradom Hrvatskog muzejskog društva za 2020. godinu.

Izložba je bila otvorena od 23. prosinca 2020. do 23. svibnja 2021. godine.

* Muzej grada Zagreba sudjelovao je u ljetnoj manifestaciji ***DVORIŠTA***, održanoj od 13. do 24. srpnja 2022. u organizaciji Katapult promocije. Bogat glazbeni program te gastronomska ponuda održana je u MGZ-ovom Sjevernom dvorištu.
* U Kopru je, na Fakultetu za humanističke studije, od 5. do 9. rujna 2022. godine, održana **14. međunarodna ljetna škola muzeologije**. Program Ljetne škole muzeologije oblikovan je u suradnji s institucijama koje pokrivaju različite aspekte na polju muzeologije i baštine. Organizatori su Odsjek za arheologiju i baštinu Fakulteta za humanističke studije sa Sveučilišta Primorska, UNESCO katedra, Forum Slavenskih kultura i ICOM Slovenija.  
  I ovogodišnja škola bavila se različitim temama s ciljem retrospektivnog pogleda na razvoj muzeja i njihovu društvenu ulogu u prošlosti te razvojne putove muzeja u budućnosti.

I Muzej grada Zagreba sudjelovao je na 14. međunarodnoj ljetnoj školi muzeologije.  
Ravnateljica MGZ-a dr. sc. Aleksandra Berberih Slana održala je predavanje pod naslovom „Museum Management Challenges“, a viša kustosica Aleksandra Bugar održala je predavanje pod naslovom „Museums for All – Adaptation for Visitors with Disabilities“. Viša kustosica Marina Perica Krapljanov sudjelovala je kao polaznica Škole muzeologije.

* U sklopu programa obilježavanja **Europskog tjedna mobilnosti**, od 16. do 22. rujna 2022., Muzej grada Zagreba organizirao je dvije samostalne šetnje starim dijelom Zagreba.

Šetnje su započinjale na Trgu bana Jelačića, a završavale na ulazu u Muzej grada Zagreba. Jedna je vodila Ilicom preko Trga svetog Marka do Muzeja grada Zagreba, a druga preko Dolca, Opatovinom i Tkalčićevom ulicom do istog odredišta.

Za sudjelovanje u šetnjama bilo je potrebno posjedovati mobilni uređaj te učitavati QR kodove gdje se nalaze povijesne crtice o dijelu starog Zagreba. QR kodovi nalazili su se unutar podnih naljepnica koje su učesnike vode od prvog do sljedećeg odredišta.

* **U nastojanju da Muzej grada Zagreba učinimo dostupnim svim posjetiteljima, na Svjetski dan zaštite životinja, 4. listopada 2022., vrata smo otvorili i posjetiteljima u pratnji pasa! Time se naš muzej pridružio nekolicini hrvatskih i sve brojnijim svjetskim muzejima koji su vrata otvorili ljudima koji dane provode u društvu čovjekovog najboljeg prijatelja. Veseli nas što smo ulaz u Muzej omogućili sugrađanima i gostima u našem gradu kojima su psi stalni pratitelji u dnevnim aktivnostima.**

Kao partner u projektu dog-friendly muzeja, Hrvatski kinološki savez pomogao nam je znanjem i iskustvima pri usvajanju muzejskog bontona za posjetitelje Muzeja grada Zagreba u pratnji pasa.

* Od 15. listopada do 26. studenoga (subotom, od 10 do 11.30 sati) u MGZ-u je održan ciklus radionica grafike za početnike ***Grafička početnica***. Upravo zahvaljujući brojnim grafičkim tehnikama danas Muzej grada Zagreba čuva jedne od najstarijih poznatih prikaza grada Zagreba. Polaznike radionice kroz praktične smo zadatke upoznali s cijelim postupkom izrade matrice visokog tiska, od izvedbe i odabira skice do izrade matrice i otiska. Upoznali su djela nastala različitim grafičkim tehnikama te naučili razlikovati i promatrati grafička djela ovisno o tehnici nastajanja.
* Muzej grada Zagreba ugostio je mladu nizozemsku dizajnericu i istraživačicu Anouk Beckers, koja je 14. i 15. listopada predstavila svoj rad u području mode i modnog dizajna. Anouk je vodila dvodnevnu radionicu izrade odjevnih predmeta pod nazivom **JOIN Collective Clothes** te predstavila svoje druge projekte, među kojima i projekt BOOKLOOK. JOIN Collective Clothes dizajnerski je i istraživački projekt u kojem Anouk istražuje modu kao kolektivnu praksu, fokusirajući se na zajedničko dizajniranje, izradu i nošenje odjeće. Projekt se realizira kroz radionice kojima se sudionike potiče na sudjelovanje u zajedničkom kreiranju i izradi odjevnih predmeta sastavljenih od pojedinačno izrađenih dijelova.
* Povodom 31. obljetnice napada na Banske dvore (7. listopada 1991. godine), **u petak, 7. listopada,**[Memorijalni centar raketiranja 1991./1995.](https://www.mgz.hr/hr/zbirke/memorijalni-centar-raketiranja-zagreba-1991_1995,101.html)**u Petrićevoj 4, bio je otvoren od 10 do 18 sati uz besplatan ulaz i vodstva postavom koji prezentira napad Jugoslavenske narodne armije i pobunjenih Srba na grad Zagreb kao političko, društveno, gospodarsko i strateško središte Republike Hrvatske, tijekom ratne 1991. i 1995. godine.** Također, u spomen na taj napad i sljedeći dan donesenu povijesnu Odluku Sabora o raskidu svih državnopravnih veza Republike Hrvatske s bivšom državom SFRJ, u Galeriji Atomsko Kulturnog centra Travno, od 10. listopada 2022. do 14. siječnja 2023., gostuje izložba Muzeja grada Zagreba ***Vojarna 'Maršal Tito' u Zagrebu 1991.***
* Od 10. listopada 2022. –  14. siječnja 2023., u Galeriji Atomsko Kulturnog centra Travno gostuje MGZ-ova izložba ***Vojarna 'Maršal Tito' u Zagrebu 1991.*** Dugo nedostupno javnosti, atomsko sklonište uz Mamuticu u Travnom, otvorilo je svoja vrata ovoj i njenim posjetiteljima, koji imaju priliku na autentičnoj lokaciji pogledati fotografije i saznati ili prisjetiti se događaja koji su obilježili jesen 1991. u Zagrebu. Odabirom prostora izlaganja – skloništa – autentičnog mjesta zbivanja u prošlosti, u kombinaciji s izloženim fotografijama, nastojali smo simulirati izvorni ambijent te potaknuti, kako sjećanja i emocije aktivnih dionika tako i prenijeti dio te stvarnosti na one koji to, nasreću, nisu bili.

Izložba je od prosinca 2021. do kraja svibnja ove godine bila postavljena u Memorijalnom centru raketiranja Zagreba 1991. / 1995. (Petrićeva 4), a sastoji se od četiri tematske cjeline, unutar kojih se, fotografijama iz fundusa Muzeja grada Zagreba i fotografijama Vjesnika koje se čuvaju u Hrvatskom državnom arhivu, prati razvoj odnosa između vojarne *Maršal Tito* i građana Zagreba.

Ovom izložbom najavljujemo početak projekta ***Zagrebačke vojarne ’91.*** te veliku, sveobuhvatnu studijsku izložbu o bitci za vojarne u Zagrebu i njegovoj užoj okolici. Koristimo prigodu i pozivamo građane da svojim donacijama predmeta vezanih za blokadu i oslobađanje vojarni JNA u Zagrebu, obogate zbirku Muzeja grada Zagreba „Zagreb u Domovinskom ratu“.

* Povodom **Međunarodnog dana bijelog štapa**, Muzej grada Zagreba pripremio je dva programa:

Na Međunarodni dan bijelog štapa 15. listopada 2022., u MGZ-u je organizirano vodstvo kroz stalni postav Muzeja za naše slijepe i slabovidne posjetitelje i sugrađane. Muzej grada Zagreba već niz godina radi na prilagodbi stalnog postava osobama s invaliditetom, a posebice za slijepe i slabovidne osobe kroz program Info taktilne točke. Glavne legende u svakoj temi postava su u uvećanom tisku i na Brailleovom  pismu, a jedan odabrani predmet u svakoj je temi izrađen kao replika ili 3d prikaz koji slijepe osobe mogu dodirivati i tako stvoriti predodžbu o tome kako predmet izgleda, od kojeg je materijala izrađen, kakva mu je površina... U našem stalnom postavu nalaze se 42 replike i 3d prikaza i 49 legendi na brajici, a uz to, slijepe i slabovidne osobe mogu unutar postava dodirivati i brojne originalne predmete, poput dijelova arhitektonske plastike, metalna vrata, makete...

U našem je muzeju moguće i pregledati, prije ili poslije vodstva, a po želji na info pultu i kupiti, naš nagrađeni Vodič kroz stalni postav Muzeja grada Zagreba za slijepe i slabovidne na brajici i uvećanom tisku autorice Vesne Leiner. Naš je muzej prepoznat kao mjesto otvoreno za se društvene skupine, koji surađuje s različitim udrugama i neprestano potiče dostupnost osobama s invaliditetom. Upravo je iz tih razloga 2020. godine Muzej grada Zagreba postao dio međunarodne muzejske zajednice COME-In!

Uoči Međunarodnog dana bijelog štapa, svi Vukovarci i posjetitelji dragog nam grada Vukovara, od 13. listopada do do 4. prosinca 2022, u Muzeju vučedolske kulture mogli su pogledati gostujuću, arheološku izložbu Muzeja grada Zagreba [**Zagreb in spe /Mali predmeti - velike priče.**](https://www.mgz.hr/hr/izlozbe/izlozba/%e2%80%9ezagreb-in-spe%e2%80%9c-_--mali-predmeti---velike-pri%c4%8de,3419.html)

* Od 13. listopada do do 4. prosinca 2022, poisjetitelji Muzeja vučedolske kulture mogli su pogledati gostujuću, arheološku izložbu Muzeja grada Zagreba [**Zagreb in spe /Mali predmeti - velike priče**.](https://www.mgz.hr/hr/izlozbe/izlozba/%e2%80%9ezagreb-in-spe%e2%80%9c-_--mali-predmeti---velike-pri%c4%8de,3419.html) Izložba autorice Aleksandre Bugar, više kustosice MGZ-a, bila je postavljena u Muzeju grada Zagreba u prvoj polovini 2022. godine. Relativno mala, ali kompleksna, koncipirana je kao pogled u prošlost Zagreba kroz samo šest predmeta i kroz nekoliko tisuća godina.  
  Izložba je bila namijenjena svima – inkluzivna i idejom i izvedbom, dostupna svim posjetiteljima i prilagođena osobama s invaliditetom. Pri pripremi izložbe vodilo se računa o određenim tehničkim standardima prilagodbe: visini izložbenih vitrina, replikama predmeta koje slijepe osobe mogu opipati, veličini slova, legendama na Brailleovom pismu i uvećanom tisku te znakovnom jeziku.
* Povodom Svjetskog dana štednje (koji se obilježava 31. listopada), MGZ je priredio edukativne radionice ***Denari, floreni, penezi –banska kovnica i novac na Gradecu***, o prvim valutama i kovnici novca na Gradecu. Polaznici su saznali kako se nekada izrađivao novac, kolika je bila njegova vrijednost, koje vrste novca su postojale, kako je novac izgledao te koje su valute bile u opticaju. Radionice su održane od 25.do 27. listopada 2022., a bile su namijenjene učenicima osnovnih i srednjih škola.
* Od 27. listopada 2022.do 30. ožujka 2023., u Muzeju grada Zagreba otvorena je izložba ***ZG POTRES. HALO 193***. Izložba je pripremana u suradnji s Javnom vatrogasnom postrojbom Zagreb.

Izložbu smo realizirali dvije godine nakon potresa koji su se 2020. dogodili u Zagrebu i na Banovini. Ta dva potresa nanijeli su neprocjenjive štete gradu i njegovim stanovnicima. Dokumentirani zagrebački potres 1880. godine te njegovo prvo izvješće o stradalim zgradama i poginulim osobama gotovo je identično potresu 2020. godine. Zgrade koje su stradale 1880. stradale su i 2020. godine. Usporedba ta dva potresa dala bi nam podatke koji su važni za daljnje shvaćanje i prihvaćanje da živimo u seizmološki aktivnom području i da postoji mogućnost ponovnog potresa.

Javna vatrogasna postrojba Zagreb izložbu je obogatila video materijalom, fotografijama iz prve (amaterske) ruke i snimkama dronova. Izložili smo i osobne i javne predmete sa zgrada te odjeću i obuću a izložbu smo upotpunili svjedočanstvima, pozivima vatrogascima i podacima kao što su 3D prikaz stradanja Zagreba.

Jedan od ciljeva ovog izložbenog projekta jest našim sugrađanima predočiti što više podataka i stručnih obrazloženja, kao i materijala vezanih uz potrese 1880. i 2020. godine, kako bi građani i nadležne institucije bile u pripravnosti. Jer, potres nas može zadesiti bilo kad i bilo gdje. Što više informacija pružimo našim građanima, to više dižemo svijest o potresu i educiramo kako reagirati tijekom i nakon istog. Osim video i audio materijala i fotografija, organizirat ćemo i radionice u suradnji s vatrogascima za sve dobne skupine posjetitelja.

Program je namijenjen svim dobnim skupinama i kategorijama posjetitelja, što je omogućeno uporabom primjerenih muzejskih pomagala i legendi, oblikovanih na način da količinom i vrstom sadržaja nude različite razine podataka. Izložba je multimedijalna i interaktivna, želimo dobiti dojmove posjetitelja vezane za potres u Zagrebu i njegove posljedice. Ti dojmovi bit će nam temelj za daljnje projekte, jer izložba je samo početak jedne velike priče o educiranju građana Zagreba i cijele Hrvatske o potresu kao prirodnoj pojavi te kako se nositi s njom.

* Od 27. do 29. listopada 2022., u Tiflološkom muzeju održana je međunarodna konferencija ***Kultura različitosti: Podzastupljene i ranjive skupine u kulturnom prostoru za vrijeme i nakon pandemije***.

Cilj konferencije, u vrijeme dok pandemija korona virusa još nije u potpunosti pod nadzorom, bio je propitivanje modela rada i novi pristupi i ideje kojima se muzeji povezuju s različitom publikom, kako bi postali inkluzivniji i kako bi se pronašli novi načini pristupa muzejskim zbirkama.

I Muzej grada Zagreba sudjelovao je u radu ove konferencije. Viša kustosica Aleksandra Bugar održala je predavanje ***Izložba za sve – Zagreb in spe/ Mali predmeti – velike priče***, u kojem je tematizirala ne samo jednu izložbu koncipiranu da bude dostupna svim posjetiteljima i prilagođena osobama s invaliditetom, već i rad Muzeja grada Zagreba u cjelini na području pristupačnosti i uključivosti.

* Svečanom poveljom sa zlatnim pečatom, Zlatnom bulom, koju je kralj Bela IV. potpisao 16. studenoga 1242. godine, Zagreb je postao slobodan kraljevski grad. Povodom 780. obljetnice potpisivanja Zlatne bule, Muzej grada Zagreba u suradnji s udrugom Čuvari grada Zagreba, u nedjelju 13. studenoga, od 10 do 14 sati, organizirao je događanje ***Srednjovjekovni Zagreb***, u Muzeju grada Zagreba.

Ljubitelji srednjeg vijeka pridružili su nam se na kostimiranim tematskim vodstvima s kraljem Belom IV. i kraljicom Marijom te na radionicama streličarstva, kaligrafije i mačevanja!

**Kostimirano tematsko vodstvo s kraljem Belom IV. i kraljicom Marijom**, namijenjeno svim dobnim skupinama, održano je u dva termina: od 10.45 do 11.15 teod 12.45 do 13.15 sati.

Posjetitelj isu nam se pridružili na vodstvu o srednjovjekovnom Zagrebu uz kralja Belu IV., njegovu suprugu kraljicu Mariju te pod budnom pratnjom srednjovjekovnog viteza!

**Radionica mačevanja** bila je namijenjena svima od 8 godina navišeaodržana je u dva termina (od 10 do 10.45, te od 12 do 12.45 sati)

**Radionica kaligrafije** bila je namijenjena svima od 9 godina navišeaodržana je u dva termina (od 11.15 do 12 te 13.15 -14 sati). Svi posjetitelji koju su se pitali kako su nastali tako lijepo ukrašeni manuskripti odgovor na ovo pitanje dobili su na ovim radionicama uz vodstvo srednjovjekovne redovnice.

**Radionice streličarstva** bile su namijenjene svima od 12 godina naviše a održane su od 10 do 14 sati. Svi koji su se željeli okušati u gađanju lukom i strijelom pridružili su se našim vitezovima koji si im pokazali kako ispravno držati luk i strijelu i naravno, kako naciljati metu!

Ulaz na sva događanja bio je besplatan.

* U organizaciji Hrvatskog muzeja turizma i Muzeja grada Zagreba, od 8. do 27. studenoga, u Umjetničkom paviljonu *Juraj Šporer* u Opatiji bila je otvorena izložba **Zauvijek Mr. Morgen – Ivo Robić**.

Ivo Robić istinska je glazbena legenda naših prostora. Sugestivan, izrazito muzikalan i elegantan, bio je otjelotvorenje uspjeha, kvalitete i šarma. Često je isticao, kako su u njegovoj glazbenoj karijeri postojale četiri ključne točke: razdoblje njegovih prvih nastupa na Radio Zagrebu tijekom Drugoga svjetskoga rata, pobjeda s pjesmom *Ta tvoja ruka mala* na Zagrebačkom festivalu 1953. godine, snimanje pjesme *Morgen*kojom započinje njegova uspješna međunarodna karijera te njegov skladateljski rad početkom sedamdesetih godina. Pjevač vrhunske vokalne interpretacije, bio je i ostao uzor mnogim mladim glazbenicima koji i danas snimaju ili izvode kompozicije koje je Robić interpretirao ili skladao.

Njegove nezaboravne evergreene pamte ne samo ljubitelji dobre glazbe, već svi oni koji se uz njegove pjesme, poput *Serenade Opatiji*,*Ta tvoja ruka mala*, *Jabuke i trešnje* ili*Za tobom čeznem*,*Samo jednom se ljubi* i *Golubove* i još mnoge druge, plesali na nekom od gradskih plesnjaka ili na terasi nekog od jadranskih hotela a ponajviše hotela *Kvarner* u Opatiji. Upravo zbog te ljubavi prema Opatiji i Kvarneru odlučio je sa suprugom Martom izgraditi vilu u Ičićima u kojoj su često boravili.

Ivu Robića s pravom možemo nazvati veteranom svih naših festivala. Počevši s nastupom na našem prvom festivalu zabavne muzike *Zagreb 53.*, do prijave na Festival kajkavskih popevki *Krapina 99.*(na kojem nije nastupio zbog bolesti)*,* Robić je u gotovo 50 godina nastupio na 88 festivalskih priredbi, s oko 150 festivalskih izvedbi. Pjesme koje je on izvodio dobile su četrdesetak festivalskih nagrada. Bio je izrazito karizmatična osoba nenadmašnoga talenta, glazbenik koji je, unatoč svjetskoj slavi, ostao skroman i sretan jer je radio upravo ono što je najviše volio – pjevao i skladao.

Svijetom estrade suvereno je vladao više od 50 godina.

I danas je Mr. Morgen, kako su ga prozvali nakon golema uspjeha ove kompozicije, rado i često slušan, on je istinska zvijezda koja ne gubi sjaj.

Ovom izložbom započinje obilježavanje velike, stote obljetnice rođenja Ive Robića (28. siječnja 1923.).

* U Muzeju suvremene umjetnosti 10. studenoga 2022. održana je svečana dodjela Godišnjih nagrada Hrvatskog muzejskog društva.

Čestitamo svim dobitnicima, a posebno kolegi Kristianu Strukiću, muzejskom savjetniku u MGZ-u, kojem je dodijeljena nagrada u kategoriji provedenog istraživačkog rada koji je rezultirao izložbom za program ***Virtualna izložba Kvartovske priče – pogled iznutra* *i virtualni muzej projekta Zagrebački kvartovi (2009. – 2021.)***.

* Od 12. do 27. studenoga 2022. u 12 u Muzeju grada Zagreba bila je otvorena izložba ***Odjel odjeće kolektivnog rada nije zatvoren***.

BoSA - Briefing on Soft Arts / BoSA - propitivanje mekih umjetnosti kustoski je projekt Centra za istraživanje mode i odijevanja (CIMO-a), a bavi se suvremenim umjetničkim praksama na polju mekih (tekstilnih) umjetnosti. U 2022. godini, u okviru projekta, realiziran je novi rad umjetnika Bena Caina i Tine Gverović.

U radu naziva ***Odjel odjeće kolektivnog rada nije zatvoren*** fokus stavljen je na odjeću za rad, ponajprije radnu kutu, koja predstavlja semantički koncentrat u koji je upisana povijest i društvena slika radnika/radnica koju čitamo i kroz tretman tijela kojeg odjeća štiti.

* Hrvatski savez slijepih organizirao je u Zagrebu, u okviru aktivnosti razvojne suradnje 8. Centra znanja, prvu ***Međunarodnu konferenciju u području pokretanja suradnje i razmjene iskustava krovnih organizacija slijepih osoba na području jugoistočne Europe***, održanu od 9. do 11. studenoga 2022. godine. Cilj konferencije bio je doprinijeti ravnopravnoj uključenosti slijepih i slabovidnih osoba u društvo.

Ponosni smo što je Hrvatski savez slijepih, kao dugogodišnji partner Muzeja grada Zagreba, u sklopu ove važne međunarodne konferencije, predložio i posjet Muzeju grada Zagreba. Naime, stalni postav Muzeja je prilagođen osobama s invaliditetom, posebice slijepim i slabovidnim osobama, kroz glavne legende na brajici i replikama koje slijepe i slabovidne osobe mogu opipati, a sudionici konferencije imali su priliku opipati i neke od originalnih predmeta i muzeografskih pomagala – maketa u stalnom postavu.

Sudionike konferencije je u koncept postava i prilagodbe uvela Vesna Leiner, muzejska savjetnica – pedagoginja Muzeja grada Zagreba, od ove godine u mirovini, ujedno i dobitnica ovogodišnje nagrade Hrvatskog saveza slijepih „16. lipanj“, a kroz postav ih provela naša vodičica Ivana Čeko.

* U sklopu programa **Advent u Muzeju grada Zagreba**, od 26. studenoga do 18. prosinca, u MGZ-u su održana sljedeća događanja:

Radionica ***Oslikavanje staklenih kuglica*** održana je 26. studenoga (u dva termina: od 12:30 do 13:30 sati te od 14 do 15 sati) te 3. prosinca 2022. (od 13 do 14 sati te od 14:30 do 15:30 sati.

Za izradu unikatnih staklenih kuglica i ukrasa potrebno je veliko znanje i vještina, mnogo ljubavi, strpljenja, vremena, kao i velika preciznost prilikom samog oslikavanja i ukrašavanja. Krhka ljepota unikatno izrađenih staklenih kuglica za bor plijeni pozornost kao sjajan i upečatljiv blagdanski ukras. Na radionicama ukrašavanja staklenih kuglica polaznici su izrađivali svoje kuglice, ponesli ih doma i njome ukrasili svoju božićnu jelku!

Radionice su bile namijenjene svima starijim od 12 godina, a vodila ih je Petra Krhen Antonić, vlasnica obiteljskog obrta za izradu staklenih kuglica *Katarina*.

Radionica***Izrada adventskog vijenca***održana je 3. prosinca 2022.

Polaznici raduionice izrađivali su adventske vijenace koje su zatim ponijeli doma i njima ukrasili svoje domove. Radionicu je vodila Martina Knapić, aranžerka cvijeća i nasljednica zagrebačke cvjećarske obitelji Herzmansky.

Radionica ***Čarolija quillinga*** Hrvatskog školskog muzeja u MGZ-u je održana 10. prosinca 2022.

Quilling očarava svojom ljepotom i jednostavnošću i velike i male. Igra papirom u boji potiče strpljivost, urednost i osjećaj za lijepo. O kakvoj je čaroliji riječ otkrili su polaznici ove jedinstvene blagdanske likovne radionice.

Radionica je namijenjena djeci uzrasta od 7 do 14 godina, a vodila ih je Ivana Dumbović Žužić, viša kustosica pedagoginja Hrvatskog školskog muzeja.

**Adventski koncerti Zagrebačkih solista** održani su u nedjelju, 11. i 18. prosinca, s početkom u 11 sati.

Adventska radionica ***Hlapićeva čizmica*** Hrvatskog školskog muzeja održana je u subotu, 17. prosinca 2022. Radionica je namijenjena djeci uzrasta od 7 do 14 godina, a vodila ju je Ivana Dumbović Žužić, viša kustosica pedagoginja Hrvatskog školskog muzeja.

U Hrvatskom školskom muzeju čuvaju se neke od učeničkih školskih radnji i zadaća koje su rješavali đaci tijekom obuke u šegrtskim školama. Jesu li bile teške ili pak posve lake, sudionici ove radionice saznali su iz prve ruke! Ova radionica ručnog rada namijenjena je i malima i velikima. Uz priču učiteljice iz 19. stoljeća nastajale su nove lijepe čizmice. Kako i od čega, saznali su sudionici radionice, a što će u njih staviti, to je ovilo samo o njima samima!

* Povodom dana svetoga Nikole, u suradnji s portalom *Wish mama*, od 23. studenoga do 6. prosinca, održana je akcija ***Želim ti osmijeh!***, akcija darivanja malih pacijenata Klinike za dječje bolesti Zagreb (Klaićeva) i poziv djeci da se uključe slanjem crteža i lijepih želja (posjet Klinici realiziran je 6. prosinca 2022.)
* Novo izdanje festivala **Zagreb, grad poezije**, u organizaciji Teatra poezije i MGZ-a, održano u subotu, 26. studenoga 2022., bilo je u znaku Jurjevske ulice, njezinih slavnih stanara i šetača koji su obogatili njezinu veliku povijest. Festival je bio zamišljen kao postajna drama. Iz stalnog postava Muzeja grada Zagreba umjetnice, umjetnici i publika krenuli su u šetnju Jurjevskom. Uz adrese odabranih velikana umjetnici su izvodili kratke programe velikog intenziteta.

Susret umjetnika i publike počeo je u 11 sati u Muzeju grada Zagreba.

Sudjelovali su: Damir Šaban, Sara Renar Nikša Marinović, Stanko Kovačić, Dragan Damjanović, Irena Šekez Sestrić i Goran Matović, autor festivala.

* Događanje ***Edukacija – Dramske metode za baštinske pedagoge*** u organizaciji udruge ICARUS i MGZ-a održano je u subotu, 26. studenoga 2022. Događanje je održano za hrvatske muzejske pedagoge, kao i za pedagoge zaposlene u arhivima i knjižnicama.
* Povodom **Svjetskog dana kućnih ljubimaca**, u srijedu, 30. studenoga 2022., u suradnji sa Skloništem za nezbrinute životinje Grada Zagreba i Javnom vatrogasnom postrojbom Grada Zagreba, ukazali smo na nikada dovoljno naglašenu potrebu udomljavanja pasa.

Stoga smo upravo toga dana, od 10 do 11:30 sati, u stalnom postavu Muzeja, te na obližnjem Vrazovom šetalištu, fotografirali pse iz Skloništa u Dumovcu u društvu vatrogasaca iz Javne vatrogasne postrojbe Grada Zagreba i djelatnika Muzeja. Raduje nas što su se ovoj akciji odazvali i veleposlanik Republike Slovenije u RH, gospodin Gašper Dovžan te veleposlanik Kraljevine Norveške u RH, gospodin Haakon Blankenborg sa suprugom. Zahvaljujemo podršci Grada Zagreba i posjeti gospođe Tatjane Operta, pročelnice Gradskog ureda za gospodarstvo, ekološku održivost i strategijsko planiranje.

Objavom fotografija i priča ovih pasa želimo potaknuti javnost da njima, ali i brojnim drugim psima i macama slične sudbine, otvore svoja srca i domove i učine im ovu, ali i mnoge zime koje će tek uslijediti, lijepom i toplom.

Na Svjetski dan kućnih ljubimaca ulaz u Muzej bio je besplatan za sve posjetitelje koji su nas posjetili sa svojim psima.

* Uoči **Međunarodnog dana osoba s invaliditetom** koji se obilježava 3.12., u MGZ-u je u četvrtak 1. prosinca, održano prigodno događanje uz nekoliko govornika i intrigantno **predavanje Slavena Škrobota,**strastvenog „putnika bez koraka“, putopisca, blogera, avanturista i pustolova naslovljenog**„Protiv svih izgleda“.**

Prije predavanja razgovarali smo o položaju osoba s invaliditetom u Zagrebu i Hrvatskoj i njihovoj borbi za ravnopravno uključivanje u društvo, zakonskim regulativima i konkretnim problemima s kojima se svakodnevno osobe s invaliditetom susreću.

Izlaganja su održali i Vojin Perić, predsjednik Hrvatskog saveza slijepih i Udruge slijepih Zagreb te ravnatelj kazališta slijepih i slabovidnih *Novi život*, prof. prim. dr. sc. Branko Kolarić, ravnatelj

Nastavnog zavoda za javno zdravstvo „Dr. Andrija Štampar“ te Mustafa Sharifi, iz Gradskog ureda za socijalnu zaštitu, zdravstvo, branitelje i osobe s invaliditetom, koji je predstavio on line servis Grada Zagreba *Pristupačni Zagreb*.

* Na izložbi **Grafička početnica –izložba radova polaznika ciklusa radionica grafike za početnike**, održanoj u MGZ-u od 1. do 11. prosinca, izloženi su radovi polaznika istoimenih radionica, održanih od 15. listopada do 26. studenoga.
* U subotu, 3. prosinca 2022., u 12 sati, održana je zvučno-scenska izvedba ***Egzoneracija tradicije*.** Umjetnica Lala Raščić i njezini suradnici izveli su performans u kojem tepsijanje, starinski način pjevanja karakterističan za žene regionalnog folklora, sagledavaju iz suvremenog i tradicionalnog konteksta.
* U povodu 119. obljetnice osnutka Zvjezdarnice Zagreb (5. prosinca 1903.) te na 115. obljetnicu otvaranja Muzeja grada Zagreba (7. prosinca 1907.), ali i povodom prijateljstva dvaju gradova Brna (Republika Češka) i Zagreba, **u srijedu, 7. prosinca 2022. u 18 sati**, u dvorištu Muzeja grada Zagreba izložena su **dva modela na napuhavanje, planeta Zemlje i Sunca, iz Zvjezdarnice i planetarija u Brnu**.

Riječ je o dva balona promjera 4 metra, atraktivnim instalacijama popularnim na svim do sada

izloženim lokacijama, koje su posjetitelji Muzeja grada Zagreba u našim dvorištima mogli pogledati 7. i 8. prosinca 2022.

Mnogo je povoda za ovu suradnju i prigodno događanje. Uz spomenute obljetnice, modeli planeta Zemlje i Sunca bili su izloženi uoči otvorenja izložbe *Ivan Standl – Zagrebački fotograf*, koja je u Muzeju grada Zagreba otvorena u četvrtak, 15. prosinca 2022. Riječ je o izložbi o fotografu češkoga podrijetla, jednom od pionira fotografije u Hrvatskoj. S ponosom ističemo da je pokrovitelj ove izložbe veleposlanik Republike Češke u Hrvatskoj, Nj. E. gospodin Milan Hovortka, koji je i svečano otvorio izložbu.

U to blagdansko vrijeme, ovim atrakrivnim događanjem doprinijeli smo i bogatom zagrebačkom adventskom programu.

* Okrugli stol ***Kako pamtimo otpor?***, u organizaciji Mreže antifašistkinja Zagreb, održan je 14. prosinca 2022.
* U Muzeju grada Zagreba u četvrtak, 15. prosinca 2022. u 19 sati, otvorena je izložba ***Ivan Standl – Zagrebački fotograf***, autorskog tima: Dubravka Stančec (MGZ), Ivana Gržina (HAZU) i Dunja Nekić (MUO). Izložba ostaje otvorena do 19. ožujka 2023.

Ivan Standl (1832. – 1897.), rođenjem Čeh, jedan je od najznačajnijih predstavnika rane

fotografije u Hrvatskoj. U Zagrebu je od sredine 1860-ih sve do smrti vodio profesionalni atelijer.Portretirao je građanstvo, snimao prirodne i kulturne znamenitosti, različite umjetničke predmete,ali i za potrebe znanstvenih istraživanja. Nosio je naslov Akademijina svjetlopisca i djelovao je kao ovlašteni sudski fotograf. Upamćen je i kao jedan od kroničara velikoga zagrebačkog potresa 1880. godine.

Muzej grada Zagreba u partnerstvu s Hrvatskom akademijom znanosti i umjetnosti i Muzejom za umjetnost i obrt, u povodu 190. obljetnice Standlova rođenja i 125. obljetnice smrti, pripremio je prvu monografsku izložbu ovoga majstora fotografije koji je u našoj sredini stekao zasluge zbog dugovječnosti djelovanja, kompleksna opusa i mnogih nagrada. Njegova žanrovska svestranost odredila je koncepciju izložbe koja u četirima tematskim cjelinama okuplja najreprezentativniju građu iz renomiranih lokalnih zbirki i nastoji pokazati zašto ga je Gjuro Szabo, davnašnji ravnatelj ovoga muzeja, prozvao „nenadkriljenim zagrebačkim fotografom“. S ponosom ističemo da je veleposlanik Republike Češke u RH, Nj. E. gospodin Milan Hovorka, pokrovitelj ove izložbe i da ju je upravo on svečano otvorio.

* Muzej grada Zagreba 7. prosinca 2022. proslavio je 115 godina postojanja. Povodom ove

obljetnice priredili smo virtualnu izložbu ***115 IZDANJA - 115 GODINA***, kojom predstavljamo

izdavačku djelatnost Muzeja grada Zagreba: <http://115mgz.com.hr/>

Izdavačka djelatnost Muzeja grada Zagreba započela je zahvaljujući viziji i entuzijazmu upornog i karizmatičnog ravnatelja Muzeja grada Zagreba, Gjure Szabe. Naime, kao što je prvi ravnatelj Muzeja Emilij Laszowski osnutkom Muzeja grada Zagreba spasio Kamenita vrata od rušenja, njegov nasljednik Gjuro Szabo, teškom mukom pokreće izdavaštvo Muzeja spašavajući izdavanje časopisa Narodna starina. Unutar ove izložbe nudimo Vam, kroz odabranu i digitaliziranu građu, uvid u izdavačku djelatnost Muzeja grada Zagreba, od prve edicije 1929. do danas. Nadamo se da će Vam, s jedne strane, biti vidljivo kako je izdavaštvo kontinuirano napredovalo u vidu većeg broja publikacija, novih izdanja, u kvaliteti sadržaja i formalnog oblikovanja. S druge strane, ukoliko se udubite u ovu priču, nadamo se da ćete prepoznati kako su oni, ujedno, odraz vremena i društvene klime u kojima su nastali. Pozivamo Vas da „prelistate“ naša prva izdanja, odabrana izdanja koja su pratila naše izložbe ili neka od posebnih izdanja kao što su publikacije namijenjene našim najmlađim korisnicima.

* U subotu, 17. prosinca 2022.,programom ***Krleža i Ujević kroničari Zagreba***,u organizaciji Teatra poezije i MGZ-a,uspostavili smo dijalog između grada Zagreba i djela književnika Miroslava Krleže i Tina Ujevića u stalnom postavu Muzeja grada Zagreba. Susret je zamišljen kao spoj muzeološke interpretacije prostora i vremena s umjetničkim izvedbama opusa dva književna velikana u formi postajne drame koja objedinjuje tekst i konteksta.

U programu su sudjelovali Goran Matović, Sara Renar, Nikša Marinović, Irena Šekez Sestrić, Selma Mehić i Stanko Kovačić te stručne zaposlenice Muzeja Marina Perica Krapljanov i Ivana Čuljak.Izvedbom književnih tekstova pred posjetiteljima se otvorio svijet doživljaja Zagreba dva toliko različita pisca.

* U četvrtak, 29. prosinca 2022. u 12 sati, na dan Krležine smrti, u Muzeju grada Zagreba Goran

Matović i njegov glazbeni (su)borac Stanko Kovačić izveli su predstavu ***Miroslav Krleža SJETITE***

***ME SE 2022*.** Scenska kompozicija građena je od sjećanja na susrete s velikim piscem, fragmenata Krležina opusa, žive glazbe i tonskih zapisa Krležina glasa.

Također napominjemo da MGZ skrbi i upravlja Zbirkama-donacijama gradu Zagrebu:

* **Zbirka Rudolfa i Margite Matz , Zagreb, Mesnička 15**
* **Ambijentalna zbirka akademskog kipara Roberta Frangeša-**

**Mihanovića, Zagreb, Rokov perivoj 2**

* **Zbirka Cate Dujšin-Ribar i dr. Ivana Ribara, Zagreb, Demetrova 3**
* **Memorijalni prostor Miroslava i Bele Krleže, Zagreb, Krležin Gvozd 23**
* **Zbirka - stan arhitekta Viktora Kovačića, Zagreb, Masarykova 21**
* **Zbirka glazbenih automata Ivana Gerersdorfera, Opatička 20**
* **Zbirka umjetnina Tille Durieux, Opatička 20**
* **Zbirka stare ambalaže Ane i dr. Ante Rodina, Opatička 20**
* **Zbirka klavira, Dubrava 224, Zagreb**
* **Memorijalni centar raketiranja Zagreba, Zagreb, Frane Petrića 4**

**Osim navedenih Zbirki donacija Muzej upravlja i objektima u Prigornici 2 (depo), Radničkoj cesti 20 (depo, koji smo dobili na korištenje u srpnju 2019. godine.) te Palačom Jelačić u Demetrovoj 7 koja je je oštećena u potresima 2021.godine te je dobila tzv. „crvenu naljepnicu“.**

U razdoblju siječanj - prosinac 2022. nabavljena je oprema u ukupnom iznosu 274.653,28 kn (računala, laptopi, printeri, uredska oprema, fotoaparat, službeni mobiteli, oprema za foto studio, knjige za knjižnicu te je povećana vrijednost zgrade MGZ-a, Opatička 20 djelomičnom sanacijom krova.

U razdoblju siječanj-prosinac 2022. god. otkupili smo muzejsku građu u iznosu 25.200,00 kn.

Muzej grada Zagreba je tijekom razdoblja siječanj – prosinac 2022. godine obavljao radove vezane uz tekuće i investicijsko održavanje objekata i opreme. Muzej grada Zagreba je tijekom razdoblja siječanj-prosinac 2022. godine servisirao i održavao postrojenja i opremu: održavanje i servisiranje video i vatrodojavnog nadzora, servisiranje i održavanje dizala, pregled dizala za invalide, servis i tehnički pregled službenog vozila, godišnje održavanje plinskih bojlera, redovni servis uređaja za detekciju plina, kontrola i čišćenje dimnjaka, odrađen i su popravci na hladnoj vodi te rashladnom uređaju, odrađen je pregled i ispitivanje unutarnjih hidratantskih mreža, odštopavanje odvoda, saniranje poplave, ugradnja novih prozora i dr.

U razdoblju siječanj-prosinac 2022. godine restaurirali smo muzejsku građu: Tijekom provođenja mjera preventivne zaštite na 506 doniranih knjiga iz biblioteke Tille Durieux izdvojen je manji broj knjiga koje su imale najviši stupanj oštećenja. Restauratorsko-konzervatorski radovi su izvršeni na 16 knjiga, a radove na knjigama izvela je mr. sc. Irena Medić iz tvrtke Konzervator.Geo-med d.o.o. U navedenom razdoblju restaurirali smo i 3 inventarne knjige, čije je radove također izvodila mr. sc. Irena Medić te restauratorski i preventivno-zaštitni radove koji obuhvaćaju popravak, preuvezivanje i nove uveze na knjižničnoj građi. Na određenoj građi, uz ponovno uvezivanje, trebaju se provesti djelomični restauratorski radovi. Na restauratorske i knjigoveške radove u Knjigovežnicu 1924 upućeno je ukupno 14 svezaka.

**1. OBRAZLOŽENJE PRIHODA**

# Muzej grada Zagreba ostvario je prihode u razdoblju od 01.01.-31.12.2022 godine u ukupnom iznosu od 12.963.627,99 kn, a odnose se na prihode za financiranje rashoda poslovanja, prihode za nabavu nefinancijske imovine, prihode od prodaje proizvedene dugotrajne imovine, prihode od financijske imovine i vlastitih prihoda.

# Ukupno ostvareni prihodi veći su u odnosu na isto razdoblje prošle godine za 1.386.091,89 kn.

**Ukupni prihodi sastoje se od prihoda:**

1. **Gradskog ureda za kulturu, međugradsku i međunarodnu suradnju i civilno društvo** u iznosu 10.579.434,47 kn - i to za:
   1. plaće 7.649.364,09 kn
   2. za naknade djelatnicima - jubilarne nagrade, regres za godišnji odmor 2022, božićnica i dar za Svetog Nikolu, bonovi za Uskrs, pomoći za smrtni slučaj, prigodna isplata Grada Zagreba te otpremnine 249.816,21 kn
   3. za materijalne rashode u iznosu 1.032.879,14 kn za 10/2021-10/2022
   4. za programe 666.666,56 kn (uplaćena su sva sredstva za programsku djelatnost za 2022. godinu, s time da se od ovog iznosa uplata od 166.666,56 kn odnosi na programska sredstva iz 2021. godine)
   5. za zbirke donacija 170.333,28 kn (uplaćena su sva sredstva za zbirke donacija za 2022. godinu, s time da se od ovog iznosa uplata od 49.333,28 kn odnosi na zbirke donacija iz 2021. godine)
   6. prihodi za naknade članovima Upravnog vijeća – 32.548,77 kn
   7. prihodi za investicijska održavanja – 155.510,71 kn
   8. zaštita na radu – 3.150,00 kn
   9. izrada elaborata za vilu Frangeš– 11.000,00 kn
   10. osiguranje Muzeja – 115.920,11 kn, te
   11. prihodi za čuvanje MGZ-a i Palače Jelačić – 492.245,60 kn
2. **Prihoda od Ministarstva kulture** – 101.000,00 kn
3. **Prihoda temeljem uredbe Vlade RH o umanjenju energenata** – 106.392,44 kn
4. **Prihoda od financijske imovine** u iznosu 1.134.643,76 kn
5. **Vlasitih prihoda** u iznosu 984.457,32 kn
   1. Prihodi od prodaje ulaznica – 375.291,54 kn
   2. Prihodi od obavljanja osnovnih i ostalih poslova vlastite djelatnosti – 609.119,70 kn
   3. Prihodi od kamata na depozite po viđenju te pozitivnih tečajnih razlika – 46,08 kn
   4. Prihodi od tekućih donacija – 57.700,00 kn

**Vlastiti prihodi sastoje se od:**

1. Naplaćenih prihoda od prodaje ulaznica 375.291,54 kn. Prihodi od prodaje ulaznica veći su za 234.298,74 kn u odnosu na isto razdoblje 2021. godine.

2. Prihoda od obavljanja osnovnih i ostalih poslova vlastite djelatnosti iznose 609.117,70 kn.

Prihodi od obavljanja osnovnih i ostalih poslova vlastite djelatnosti odnose se na prihode od prodaje publikacija vezanih uz izložbe i programe Muzeja grada Zagreba 31.823,13 kn, stručna i audio vodstva 1.150,00 kn, refundacija (režijski troškovi restorana Stara vura) 26.491,01 kn, najma prostora restorana Stara vura 109.670,00 kn, sudjelovanja na pedagoškim radionicama 8.581,50 kn, izrade fotografija iz muzejske fototeke 7.114,00 kn, korištenja građe iz fundusa MGZ-a 6.500,00 kn, pružanja usluga prilikom arheoloških istraživanja 338.340,06 kn te sponzorstva 79.450,00 kn. Prihodi od osnovnih i ostalih poslova vlastite djelatnosti veći su za 374.346,76 kn u odnosu na isto razdoblje 2021. god.

U studenom 2022. istekao je ugovor sa najamnikom restorana Stara vura, ugovor nismo produžili. Razlozi za takvu odluku su brojni: nepoštivanje ugovora, nepodmirivanje računa i sl. Prostoriju smo odlučili obnoviti i upotrijebiti je za vlastitu djelatnost, iznajmljivanje za događaje, radionice, prijeme i konferencije.

3. Tekućih donacija u inosu od 57.700,00 kn. od neprofitnih organizacija (TZGZ) u iznosu od 20.000,00 kn. od ovog iznosa 10.000,00 kn se odnosi na TZGZ, a 47.700,00 kn na donacije pravnih osoba za otkupe muzejske građe, te ostale programske aktivnosti. Prihodi od tekućih donacija veći su za 37.700,00 kn u odnosu na isto razdoblje 2021. god.

4. Kamata na depozite po viđenju i pozitivnih tečajnih razlika iznose 46,08 kn. Tu je došlo do pada prihoda u iznosu od 180,56 kn jer su banke bitno smanjile kamatu.

Ostvareni prihod od financijske imovine iznosi 1.134.643,76 kn, a ostvareni su nakon isteka oročenja namjenskih sredstava donacije HT za Zbirku Josipa Kovačića „Hrvatske slikarice 19.stoljeća“. Navedena sredstva nismo ponovno oročili jer bi u 2023. godini trebali započeti s obnovom prostorija na Radićevoj 24, gdje bi u budućnosti trebali izložiti spomenutu zbirku.

**2. OBRAZLOŽENJE RASHODA**

Ukupni rashodi Muzeja grada Zagreba za razdoblje od 01.01.-31.12.2022. godine iznose 12.149.261,17 kn, od čega se 11.874,607,89 kn odnosi na rashode poslovanja, a 274.653,28 kn na rashode za nabavu nefinancijske imovine. Ukupni rashodi veći su u odnosu na isto razdoblje prošle godine za 930.559,26 kn. Ukupni rashodi su veći najvećim dijelom zbog realizacije dijela programa tijekom mjeseca siječnja 2022., a koji se odnose na programsku djelatnost za 2021. te radi većih troškova za investicijska održavanja te nabavu nove uredske i računalne opreme. Također je na povećane rashode utjecala i povoljna epodemiološka situacija uzrokovane koronavirusom COVID 19.

**Rashodi poslovanja po pozicijama:**

3111 i 3132 – plaće za redovan rad i doprinose iznose 8.302.804,30 kn i veći su za 1.348,609,53 kn u odnosu na isto razdoblje prošle godine.

3121 - naknade djelatnicima (jubilarne nagrade, regres za godišnji odmor 2022, božićnica i dar za Svetog Nikolu, bonovi za Uskrs, pomoći za smrtni slučaj, prigodna isplata Grada Zagreba te otpremnine) iznose 258.804,82 kn i veći su za 48.564,23 kn u odnosu na isto razdoblje prošle godine.

3211 - rashodi za službena putovanja iznose 61.916,57 kn i znatno su veći u odnosu na isto razdoblje prošle godine, odnosno za 57.958,57 kn.

3212 – naknade za prijevoz na posao i s posla iznose 204.773,86 kn i veći su za 2.593,15 kn u odnosu na isto razdoblje prošle godine.

3213 – rashodi za stručno usavršavanje zaposlenika iznose 22.090,36 kn i veći su u odnosu na isto razdoblje prethodne godine za 17.090,36 kn.

3214 – ostale naknade troškova zaposlenika iznose 2.178,00 kn, a odnose se na uporabu osobnih vozila u službene svrhe. Istih troškova nije bilo u prošloj godini.

3221 – rashodi za uredski materijal i ostali materijalni rashodi iznose 200.711,80 kn i veći su u odnosu na prošlu godinu, odnosno za 23.597,68 kn.

3222 – rashodi za materijal i sirovine iznose 161.150,95 kn i veći su u odnosu na isto razdoblje prošle godine za 56.825,77 kn. Razlog povećanja je veća kupovina materijala za preventivnu zaštitu i za realizaciju programske djelatnosti.

3223 – rashodi za energiju iznose 438.571,08 kn i znatno su veći su u odnosu na isto razdoblje prošle godine, odnosno za za 102.734,27 kn. Rashodi su veći radi poremećaja na domaćem tržištu energije, s time da nisu pristigli svi računi koji zbog kratkog roka izvještavanja te isti nisu mogli biti prikazani. Realno stanje povećanja troškova je mnogo veće.

3225 – sitni inventar i auto gume iznosi 16.069,98 kn i veći su u odnosu na isto razdoblje prošle godine za 1.237,72 kn.

3227 – službena radna i zaštitna odjeća i obuća iznosi 2.988,15 kn i veća je za 820,15 kn u odnosu na prošlu godinu.

3231 – usluge telefona, pošte i prijevoza iznosi 77.657,39 kn i manje su u odnosu na isto razdoblje prošle godine za 18.400,86 kn.

3232 – usluge tekućeg i investicijskog održavanja iznose 219.613,83 kn i veće su u odnosu na prošlu godinu za 46.702,24 kn. Troškovi na ovoj poziciji se odnose na redovna održavanja bez kojih Muzej ne može funkcionirati a to su: održavanje lifta, održavanje videonadzora, protuprovalnog i protupožarnog nadzora, servsiranje i održavanje plinskih bojlera, na održavanje službenog automobila i sl. Popis svih radova naveden je u uvodnom dijelu izvješća.

3233 – usluge promidžbe i informiranja iznose 120.880,96 kn i znatno su veće u odnosu na isto razdoblje prošle godine, odnosno za 82.545,25 kn. Razlog povećanja je sklapanje ugovora o suradnji s Hanza Mediom.

3234 - komunalne usluge iznose 151.222,92 kn i veće su u odnosu na isto razdoblje prošle godine za 13.669,52 kn. Rashodi za komunalne usluge odnose se na trošak vode, odvoz smeća, dimnjačarske usluge, komunalne i vodne naknade, troškove toplane za Zbirku klavira, deratizaciju, pričuve , stanarine i usluge groblja za Zbirke - donacije o kojima Muzej grada Zagreba skrbi.

3235 – zakupnine i najamnine odnose se na trošak produljenja licenci za programe, a iznose 14.691,75 kn i manje su za 2.958,75 kn u odnosu na isto razdoblje prošle godine.

3226 – zdravstvene i veterinarske usluge iznose 1.450,00 kn, a odnose se na troškove testiranja na COVID 19 i manje su za 1.100,00 kn u odnosu na isto razdoblje prošle godine.

3237 – intelektualne usluge iznose 385.712,03 kn i veće su u odnosu na isto razdoblje prošle godine za 164.910,30 kn.

* Autorski honorari odnose se na intelektualne uskuge za realizaciju izložbi, izradu projekata – manifestacija, usluge prijevoda, vođenje likovno-kreativnih radionica, interpretacija arheoloških nalaza, predavanja, tekstove za kataloge, recenzije tekstova, restauraciju odjeće i dr. Od gore navedenog iznosa bruto autorski honorari iznose 151.300,08 kn.
* Iznos od 20.587,97 kn odnosi se na ugovore o djelu: lekture i korekture tekstova za potrebe izložbi i programa, marketinška savjetovanja te usluge posluživanja hrane i pića na otvorenjima izložbi.
* Iznos od 7.311,10 kn odnosi se na studentske ugovore
* Ostale intelektualne usluge iznose 206.512,88 kn odnose se na prijevode tekstova koje su obavljale firme za potrebe realiziranih izložbi, usuge odvjetnika i pravnog savjetovanja, predavanja, postave izložbi, uređenje web stranica, digitalizacije građe, radionice i dr.

3238 - računalne usluge iznose 99.471,61 kn i veće su za 3,61 kn u odnosu na isto razdoblje prošle godine.

3239 – ostale usluge iznose 929.627,28 kn i manje su u odnosu na isto razdoblje prošle godine za 125.191,84 kn. Usluge na ovoj poziciji odnose se na: grafičke usluge (tisak plakata, deplijana, pozivnica, banera tisak city light plakata...), izradu fotografija, usluge čuvanja- osiguranja Muzeja i zbirki donacija, usluge HRT-a, restauriranje muzejske građe koje obavljaju firme, izradu replika muzejskih predmeta iz stalnog postava za potrebe slijepih i slabovidnih osoba i usluge raznih servisa.

Od ukupnog iznosa 568.000,96 kn se odnosi na usluge čuvanja – osiguranja Muzeja.

3291 – naknade za rad prestavničkih i izvršnih tijela iznose 32.548,79 kn i manje su u odnosu na prošlu godinu za 4.392,14 kn.

3292 – premije osiguranja iznose 105.107,29 kn i veće su u odnosu na prošlu godinu za 38.093,56 kn. Rashodi se odnose na osiguranje Muzeja grada Zagreba (stvari i osoba) za godinu dana, osiguranje službenog vozila te osiguranje ekponanata izložbi. Razlog povećanja je što smo osiguranje Muzeja odučili isplatiti odjednom, a ne u ratama kao što je to bio slučaj u zadnje 2 godine.

3293 – reprezentacija iznosi 35.146,16 kn, a odnosi se na troškove hrane i pića za događanja u Muzeju. Troškovi su veći za 8.087,37 kn odnosu na prošlu godinu, a razlog je povećanje cijena namirnica.

3294 – članarine i norme iznose 200,00 kn i veće su u odnosu na isto razdoblje prošle godine za 10,00 kn. Članarina se odnosi na članarinu za NSK.

3295 – pristojbe i naknade iznose 12.488,39 kn i veće su za 587,12 kn u odnosu na isto razdoblje prošle godine. Od ukupnog iznosa, 11.250 kn odnosi se na plaćanje naknade za nezaposlenog invalida za 12 mjeseci, a razlika se odnosi na sudske i javnobilježničke pristojbe vezane uz promjenu ovlaštene osobe Muzeja te registraciju službenog vozila.

3299 – ostali nespomenuti rashodi poslovanja iznose 4.655,96 kn i manji su u odnosu na isto razdoblje prošle godine za 5.219,34 kn. Rashodi se odnose na kupnju cvijeća i vijenaca radi smrtnih slučajeva obitelji djelatnika te obilježavanja godišnjica rođenja i smrti donatora MGZ-a (cvijeće i svijeće na groblju).

343 – financijski rashodi – odnose se na bankarske usluge i usluge platnog prometa u iznosu od 10.979,33 kn, negativne tečajne razlike 245,64 kn te zateznih kamata 761,19 kn. Bankarske usluge su veće u odnosu na isto razdoblje prošle godine za 3.459,99 kn. Rashodi su veći radi aktivacije stickova za internet bankarstvo za nove ovlaštene osobe.

**Prilikom analize ostvarenih rashoda u razdoblju siječanj-prosinac 2022. godine vidljivo je da su rashodi manji po svim pozicijama na koje smo mi mogli utjecati.**

**Rashodi za nabavu nefinancijske imovine (pozicija 4)** u razdoblju od 1. siječnja do 1. prosinca 2022. god iznose 274.653,28 kn. Od toga se iznos od 140.751,83 kn odnosi na nabavu opreme koja je navedena ranije u tekstu, iznos od 32.937,43 kn za otkup muzejske građe i knjige, iznos od 1.449,02 kn na za licencu za računalo, te 99.515,00 kn za djelomičnu sanaciju krova na Opatičkoj 20.

Razlika između ukupnih prihoda i rashoda za razdoblje 01.01.-31.12.202. iznosi 814.366,82 kn i predstavlja višak sredstava.

Ukupni višak sredstava prethodne godine iznosio je 1.732.692,14 kn (iznos smo dobili prebijanjem viška prihoda poslovanja 1.775.101,49 kn s manjkom prihoda od nefinancijske imovine 42.409,35 kn). Nakon ostvarenog viška sredstava iz razdoblja 01.01.-31.12.2022. godine u iznosu 814.366,82 kn, ostaje raspoloživo u slijedećem razdoblju 2.547.058,96 kn.

Ukupni preneseni višak prihoda nad rashodima biti će angažiran tijekom 2023. godine za realizaciju programa koji su u tijeku i za nastavak arheoloških istraživanja:

* Za adaptaciju i uređenje Zbirke Josipa Kovačića „Hrvatske slikarice rođene u 19.stoljeću, Radićeva 24
* Za konzervaciju i restauriranje građe radi štete nastale poplavom i potresima
* Za tisak muzejskih publikacija (katalozi, monografije)
* Za nabavu računalne i ostale opreme potrebne za redovno poslovanje muzeja
* Za arheološka istraživanja na Budinjaku
* Za ugradnju Sistema za avtomatsko bilježenje radnog vremena
* Za nabavu opreme za depoe

Nepodmirene obveze za razdoblje 1.siječnja do 31.prosinca 2022. godine iznose 965.339,21 kn, a odnose se na obveze za plaću za 12/2022 u iznosu 670.086,71 kn te obveze za materijalne i financijske rashode u iznosu od 295.252,50 kn, a koji će biti podmireni tijekom 2023. godine.

Od navedenih obveza iznos od 122.510,87 kn je dospio na plaćanje. Ovdje se radi o računima koje smo zaprimili iza 31.12.2022. godine, a imaju datum dospijeća u 2022. godini, ugovori o autorskim honorarima koji su izrađeni u 2022.godini, a posao će biti obavljen tijekom 2023.godine.. Ostatak obveza nije dospio na plaćanje.

U obrascu P-VRIO na dan 31. 12. 2022. je prikazano povećanje promjene u obujmu imovine za 1.995.776,32 kn. Do povećanja je došlo zbog doknjižavanja procijenjenih vrijednosti muzejske građe (usklađeno sa dokumentacijom MGZ-a) na dan 31.12.2022. u iznosu 1.995.797,00 kn. Navedeni iznos povećanja za 2022. godinu je umanjen za neotpisanu vrijednost otpisanih osnovnih sredstava prema Zapisniku inventurne komisije u iznosu 30,68 kn, te razlika povećanja iznosi 1.995.776,32 kn.

Ukupno stanje novca u banci i blagajni iznosi 3.463.816,37 kn. Od toga stanje žiro-računa iznosi 3.454.831,43 kn, stanje na deviznom računu 361,97 kn, a novac u blagajni 8.622,97 kn.

Ukupna potraživanja od kupaca iznose 242.693,22 kn, od kojih je 197.656,22 kn dospjelo na plaćanje.

Šef računovodstva: ravnateljica:

Andrea Petek dr.sc. Aleksandra Berberih Slana

Zagreb, 30.01.2023.